Simon Ntamwana

Simon Ntamwana (født 3. juni 1946 i Mukenke i kongedømmet Burundi i Ruanda-Urundi) er emeritert katolsk erkebiskop av Gitega i Burundi.


== Liv og virke ==


=== Bakgrunn ===
I 1963 begynte Simon Ntamwana på presteseminaret i Burundis hovedstad Bujumbura. Fra 1967 studerte han teologi og filosofi i Roma. Mange av hans slektninger døde i opptøyene i 1972. I 1973 ble Ntamwana ordinert til diakon. 


=== Prest ===
Kardinalprefekten for Kongregasjonen for folkenes evangelisering, kardinal Agnelo Rossi, ordinerte ham til prest den 24. mars 1974 i Roma. Deretter fikk han sin doktorgrad i Roma før han returnerte til Burundi i 1976.


=== Biskop ===
Pave Johannes Paul II utnevnte ham til biskop av Bujumbura den 14. november 1988. Han var den første biskopen i Burundi som ikke tilhørte den etniske gruppen tutsi, men var hutu. Kardinalprefekten for Kongregasjonen for biskoper og president for den pavelige kommisjon for Latin-Amerika, kardinal Bernardin Gantin, bispeviet ham den 5. februar året etter; medkonsekratorer var Michel Ntuyahaga, tidligere biskop av Bujumbura, og Roger Mpungu, biskop av Muyinga.
Ntamwana engasjerte seg i forsoningsarbeid og å lege sårene etter folkemordet i Burundi. Han grunnla organisasjonen «Vie Nouvelle pour la réconciliation», der prester og lekfolk viet seg til forsoningsarbeid i befolkningen og drev veldedige prosjekter for enker, foreldreløse og fanger. I februar 1995 forsøkte tutsi-aktivister som var motstandere av dialogen å myrde biskop Ntamwana, og senere mottok han ytterligere drapstrusler.


=== Erkebiskop ===


==== Utnevnelse ====
Den 9. september 1996 drepte en væpnet bande erkebiskop Joachim Ruhuna av Gitega, en nonne og en katolsk legmann. Drapsmennene tok med seg likene, som ble funnet den 17. september i en massegrav omtrent to mil fra stedet der de tre ofrene hadde blitt angrepet. Biskop Simon Ntamwana ble utnevnt til erkebiskop av Gitega den 24. januar 1997. 


==== Drapstruet ====
Etter drapet av den apostoliske nuntius erkebiskop Michael Courtney i desember 2003, anklaget erkebiskop Ntamwana opprørerne fra Forces nationales de libération (FNL) for å stå bak angrepet. FNL benektet enhver befatning med dette, og truet med å drepe ham hvis han ikke forlot Burundi innen tretti dager.


==== Uttalelser om AIDS i Afrika ====
I mars 2009 ønsket han pave Benedikt XVIs uttalelser om kondombruk velkommen, og erklærte «Det er ikke kondomet som vil redusere antallet AIDS-infeksjoner, men absolutt en disiplin som alle må pålegge seg selv for å kunne endre holdning, en holdning som vil hjelpe ham å unnslippe en hedonisme som han ikke lenger kan kontrollere».


==== Uttalelser om presidentvalget i 2015 ====
Da presidentvalget i 2015 nærmet seg, uttalte han at «(v)i tror at president Pierre Nkurunziza har fullført sine to perioder godt». Uttalelsen ble oppfattet som at erkebiskopen var imot den sittende presidentens kandidatur for en tredje mandatperiode. Nkurunziza ble likevel gjenvalgt, og døde i 2020; det ble antatt at covid-19 var dødsårsaken, selv om den offisielle kunngjøringen sa noe annet.


=== Fratreden ===
Erkebiskop imon Ntamwana aldersbetingede fratreden ble innvilget av pave Frans den 19. februar 2022.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Marcantonio Colonna (1724-1793) *1762
Kardinal Hyacinthe-Sigismond Gerdil (1718-1802) *1777
Kardinal Giulio Maria della Somaglia (1744-1830) *1788
Kardinal Carlo Odescalchi (1785-1841) *1823
Kardinal Costantino Patrizi Naro (1798-1876) *1828
Kardinal Lucido Maria Parocchi (1833-1903) *1871
Pave Pius X (1835-1914) *1884
Pave Benedikt XV (1854-1922) *1907
Pave Pius XII (1835-1958) *1917
Kardinal Eugène-Gabriel-Gervais-Laurent Tisserant (1884-1972) *1937
Kardinal Bernardin Gantin (1922-2008) *1957
Erkebiskop Simon Ntamwana (1946-) *1989


== Referanser ==